Tranter umens: In va davent – per fortuna 

Da Chatrina Josty

Markus va davent – e nus essan cuntents! Forsa in pau fis, ma igl è ver. Markus vegn bainbaud a finir ses studi e lura va el davent. El è ussa londervi dad emprender per ses examens finals – dapi divers mais en sasez, e quai na fa la chaussa betg pli simpla. Perquai che era Ralf ed jau vain examens (mo pitschens). Ma tuttina è Markus il sulet che sto adina controllar ses savair vi da ses cunabitants. Ralf è gia uschè vinavant ch’el serra las ureglias culs mauns cur che Markus avra la bucca. Ed jau vom en mia stanza e ser l’isch, che Markus na vegnia betg suenter a quintar si tut l’istorgia da la migraziun en il 18avel tschientaner. Ussa essan nus gia uschè vinavant, che era Ralf vegn en mia stanza e nus serrain l’isch, per discurrer lura là sur da Markus. Gea, la relaziun da trais, quel triangul uman na funcziuna betg propi. Läster, läster… sco duas dunnas veglias sesain Ralf ed jau ensemen per ans agitar da Markus; oz n’ha’l puspè betg fatg giu las mieulas da la maisa, ussa n’è’l dapi dus emnas betg pli ì ord chasa, ed era la Migros enconuscha el be pli da la televisiun… la consequenza è che Ralf ed jau cuschinain lura be pli quai che plascha a nus. Pasts che fan storscher il magun da Markus; frutti di mare, per exempel. Per cumpensar quel frust taidla el musica che las paraids balluccan ed envida amias che rian isteric. 
Gea, i s’han furmadas dus fronts, per propi! Questa saira avain Ralf ed jau numnadamain fatg ina spassegiada giu a la Sarine (flum!), perquai che l’aura era memia bella per star en chasa, e natiralmain era per far puspè il lästeren sur da noss “anc-cunabitant-per-in-emna”. Cun turnar vain nus vulì far in stuc ed avain scalinà ed ans zuppads davos la chantunada. Markus n’ha betg avert la porta, nus essan ì en e Markus steva gia là cun in cuntè en maun. Era per stucs, natiralmain, ma en quel mument eri cler a mai: Markus va davent – “per fortuna” quai pensa era el! 

Tranter umens - Chatrina Josty, studenta a Friburg scriva da sia vita en ina WG cun dus umens.